Дыщэ медалу 17, дыжьыну 16
1995 — 2000 гъэхэм къалъхуа ныбжьыщIэхэм кикбоксингымкIэ я республикэ зэхьэзэхуэ «Налшык» спорткомплексым щекIуэкIащ.
Абхъазым и хуитыныгъэм езыхэм я жэрдэмкIэ зи гъащIэр щIэзытахэм я фэеплъ зэпеуэм хэтащ Къэрэшей-Шэрджэсым, Къэбэрдей-Балъкъэрым, Ставрополь крайм, Осетие Ищхъэрэ-Аланием, Абхъазым я спортсмени 119-рэ. КъБР-м и щIыхьыр ныбжьыщIэ 50-м яхъумати, абыхэм ящыщу 17-м текIуэныгъэр зыIэрагъэхьащ, 16-м дыжьын медалхэр къахьащ.
Зэхьэзэхуэр къыщызэIуахым кърихьэлIащ икIи спортсменхэм ехъулIэныгъэхэр зыIэрагъэхьэмэ зэрагуапэр жаIащ КъБР-м спортымрэ туризмэмкIэ и министр АфIэунэ Аслъэн, Абхъазым и лIыкIуэ Бебие Джумбер, КъБР-м щыщу езыхэм я жэрдэмкIэ Абхъазым щызэуахэм я зэгухьэныгъэм и тхьэмадэ Яхэгуауэ Къазбэч, Афганистаным и ветеранхэм я зэгухьэныгъэм и унафэщI Тхьэгъэлэдж Тимур, Абхъазым и лIыхъужь генерал-лейтенант Сосналы СулътIанбэч и щхьэгъусэ Сосналы Любэ, тхакIуэ, Абхъаз зауэм и ветеран Хонелие Надеждэ, Псыгуэнсу къуажэ администрацэм и депутат, Абхъаз зауэм и ветеран КъардэнгъущI Къазбэч, Налшык къалэ дэт «Призвание» медколледжым и унафэщIым и къуэдзэ Бозий Арсен сымэ, спортым дихьэххэр.
МахуитIкIэ екIуэкIа зэхьэзэхуэм я хьэлъагъ, я ныбжь елъытауэ зыхэта гупхэм я деж япэ увыпIэхэр къыщахьащ Дол Мурат, Тхьэщыгъуей Мухъсин, КIэфо Ислъам, Асатов Сэид, Парамисов Рэмэзан, Къарэмырзэ Азэмэт, Урыс Замудин, Апекъуэ Тимур, Хочуев Эрик, Тэгъузло Марат, Лэшкэн Беслъэн, Соблыр Аслъэн, КъардэнгъущI Владик, ШынтIыкъу Антемыркъан, Мэсей Ислъам, Пекъу Чэрим, Алборэ Амир сымэ. «БэнакIуэ нэхъ лъэщу» къалъытащ Алборэ Амир. «ТекIуэныгъэм зэрыхущIэкъуам папщIэ» саугъэтыр Къанокъуэ Хьэмзэт лъысащ.
Уэрдокъуэ Азэмэт.
